Imtella' Ġunju 17, 2020 Din hija ħarsa lejn l-istejjer fuq il-faċċati tal-ħames ġurnali tal-lum, l-Erbgħa, 17 ta' Ġunju, 2020 The Malta Independent jirrapporta li l-Partit Laburista tilef Deputat Mexxej ieħor. Il-Prim Ministru lbieraħ talab lil Chris Cardona jirriżenja wara l-allegazzjonijiet li ħarġu fil-qorti ftit tal-jiem ilu. F'rapport ieħor fuq il-faċċata ta' The Malta Independent naqraw li d-direttur tal-FIAU, Kenneth Farrugia qal li r-rakkomandazzjonijiet kollha li saru mill-Moneyval se jkunu ġew implimentati sa Settembru. Qal li diġà implimentaw numru ta' bidliet u qed jaraw ir-riżultati. In-Nazzjon In-Nazzjon jikkwota lill-Kap tal-Partit Nazzjonalista Adrian Delia jgħid li l-Prim Ministru Robert Abela jiddeċiedi biss meta jkun tard wisq. Jgħid li l-Partit Nazzjonalista jieqaf jitkellem fuq il-korruzzjoni meta jkollna gvern li mhux kontrollat mill-kriminali u meta jkun hawn gvern li jiddeċiedi favur iż-żgħir u mhux iħares l-interessi ta' dawk li jitimgħuh. Il-Kap Nazzjonalista qal li l-flus kollha misruqin għandhom jintużaw għall-poplu u li l-messaġġ tal-Partit Nazzjonalista li jiġġieled il-korruzzjoni huwa wieħed ta' tama għan-nies. Malta Today jirrapporta li Chris Cardona għadu ma ppreżentax ir-riżenja tiegħu minn Deputat Mexxej tal-Partit Laburista, minkejja li l-Prim Ministru Robert Abela talbu li jagħmel hekk. Malta Today jirrapporta wkoll li l-ex Prim Ministru Joseph Muscat rrifjuta li jikkummenta meta ġie mistoqsi jekk jaħsibx li l-ex chief of staff tiegħu Keith Schembri kien involut fil-qtil ta' Daphne Caruana Galizia. Muscat qal li f'idejn il-qorti li tieħu dawk id-deċiżjonijiet. Hu rrifjuta li jikkummenta anke dwar l-allegat sehem ta' Chris Cardona. Times of Malta jirrapporta li l-Prim Ministru Robert Abela qal li Chris Cardona se jirriżenja minn Deputat Mexxej tal-Partit Laburista għall-Affarijiet tal-Partit, għalkemm sakemm ġie ppubblikat il-ġurnal ma kienet għada saret l-ebda riżenja. Meta kkuntattjat Dr Cardona ma kkummentax, imma persuni fi ħdan il-partit qalu li fl-aħħar ftit ġimgħat kienu qed jiddiskutu t-tluq tal-ex Ministru tal-Ekonomija mill-politika. Times of Malta jirrapporta li l-investigatut tar-reati finanzjarji, Ian Abdilla qal li sar jaf li s-suspettat bil-qtil ta' Daphne Caruana Galizia, Yorgen Fenech, ried ikellmu dwar skandli kbar ta' korruzzjoni wara li diġà ġie akkużat u ma kienx aktar lest li jitkellem. L-Orrizont L-Orrizont ukoll bl-istorja fuq il-faċċata li l-Prim Ministru jgħid li Chris Cardona se jirriżenja minn Deputat Mexxej tal-Partit Laburista. L-Orrizont jirrapporta li s-Supretendent tas-Saħħa Pubblika lesta tikkunsidra safar lejn pajjiżi li mhumiex fil-lista li fihom il-pubbliku jista' jtit mill-1 ta' Lulju li ġej jekk jiġi ppruvat li huwa "neċessarju jew essenzjali". Dan joħroġ mill-avviżi legali maħruġ mill-Gvern fejn b'effett mit-30 ta' Ġunju li ġej se jwasslu, fost oħrajn, għall-irtirar tal-ordni dwar id-dikjarazzjoni ta' emerġenza fis-saħħa pubblika b'rabta mal-Covid-19. L-Orrizont jgħid li t-terapisti tal-familja ma osservawx żieda fil-każi ta' separazzjoni matul il-pandemija. Dr Charles Azzopardi jgħid li hemm ħafna allarmiżmu, waqt li Dr Michael Galea qal li każijiet ta' kunflitt bejn il-koppji mhux storja ġdida.